Van SA20 tot administrasie: Jacques Faul gesels krieketDr. Jacques Faul. Foto: Twitter. Dit is ŉ Donderdag op SuperSportpark in Centurion en dr. Jacques Faul sit gemaklik op een van die leerbanke van die bekende krieketstadion se biblioteek. Aan die oorkant van die vertrek is ŉ groot boekrak propvol krieketpublikasies, terwyl ŉ paar trofees ook tot die vertrek se algehele gevoel van prestige bydra. Die uitvoerende hoof van die Titans gesels lekker en die gesprek word net af en toe deur nog ŉ sluk koffie of ŉ luiende selfoon onderbreek. En ŉ mens kan verstaan waarom Faul gereelde oproepe ontvang. As administrateur spog hy met 20 jaar se ervaring in die land se krieketraadsale, terwyl hy ook ŉ mede-professor aan die Noordwes-Universiteit se Sakeskool is. Ervare en intelligent: die perfekte man vir ŉ krisissituasie. Vra maar net vir Krieket Suid-Afrika (KSA). Faul is immers twee keer in sy loopbaan as die nasionale krieketbeheerliggaam se tydelike uitvoerende hoof aangewys. Eers in 2012 toe Gerald Majola die trekpas oor die IPL-bonusskandaal gekry het en weer in 2019 toe hy dinge op koers ná die Thabang Moroe-sage moes kry. Van kastaiings uit die vuur krap kan jy hom dus niks vertel nie. Is Dr. Jacques Faul not the best sporting CEO in the country?? Asking for a friend? — paul harris (@paulharris12) December 5, 2019 “Suid-Afrikaners wil hê dat die Proteas op die veld moet wen. Hulle is so moeg vir al die drama in die raadsale. Ek glo egter dat KSA nou op sy beste plek van die afgelope drie jaar is – en glo my, ek het die nasionale krieketbeheerliggaam al op sy beste én sy swakste gesien,” is sy raakvat opsomming. Een van die groot suksesstories – ondanks die Proteas se onlangse geploeter teen Australië en Engeland – is die SA20-toernooi. “Ek dink die toernooi het almal se verwagtinge oorskry en ons werk lekker saam met al die belanghebbendes. Daar is baie kaartjies vir die wedstryde verkoop en ek het eerstehands Suid-Afrikaners se liefde vir die spel ervaar. Dit is ŉ goeie formaat met sterk handelsname wat met die beste spelers en afrigters gekombineer word.” Hy lag wanneer hy praat oor die Xhosa-kommentators wat vir Phil Salt – die Capitals se Engelsman-paaltjiewagter – Cerebos noem; soos in die soutvervaardiger. Dewald Brevis se kolf doen ongetwyfeld die praatwerk. Foto: Twitter. Dit moes sekerlik moeilik gewees het om plaaslike sterre soos Dewald Brevis en Aiden Markram aan ander spanne af te staan, maar terselfdertyd het die Pretorianers die dienste van Anrich Nortjé bekom. En as ŉ mens so na die Protea-blits se spelpeil kyk, was dit verseker nie ŉ slegte kopie nie. Tog meen hy dat daar ŉ blink toekoms op Brevis wag. Mits hy natuurlik reg bestuur word; te veel krieket is ook nie altyd ŉ goeie ding nie. “Ek is egter baie beïndruk met hom omdat sy voete vierkant op die grond is. Hy is gelukkig nie die eerste speler van daardie kaliber wat deur die Titans-strukture kom nie. Ouens soos AB de Villiers, Faf du Plessis, Dale Steyn en Aiden Markram sal almal gereedstaan om raad te gee.” Dan lyk dinge krieketgewys baie rooskleurig by die Titans. Die vertoonkas op SuperSportpark bars uit sy nate, danksy die sewe meerdag-, sewe T20- en ses eendagreekstitels wat al hul pad daarheen gevind het. Om dan nie eens van die unie se 48 borge te praat nie. “Die raad doen dinge reg hier. Hul fokus is gesond. Ons het onsself die vraag afgevra hoe ons die spel onder alle bevolkingsgroepe kan bevorder en vandaar die ‘A team for all’-slagspreuk. Hierdie is inderdaad jóú span.” Jacques Faul (vierde van regs) saam met ’n sterk Titans-span. Foto: Verskaf. Ná twee dekades in die land se krieketraadsale wil hy terugploeg in die spel waarvoor hy so lief is. Daarom gee hy lesings – soos die onlangse een by Wolmaransstad se gholfklub waar hy amper 100 mense toegespreek het – terwyl daar ook planne is om ŉ boek te skryf. “Wat sal ŉ jong Jacques Faul help as hy nou sy voete in die bedryf probeer vind? Jy kan nie kla as mense jou aanval nie, dit is maar die water waarin jy swem en as administrateur moet jy bereid wees om houe op die ken te vat.” Volgens Faul het hy al aan depressie gely en met uitbrandingsindroom geworstel terwyl sy gesin ook al in die spervuur was. Hy is egter bly dat sy lewenspad eerder die administrasie- as die spelersroete gevolg het. Selfs al het hy in sy jonger dae in Klerksdorp van glorie op die kolfblad gedroom. Die sonsondergang by SuperSportpark. Foto: Verskaf. “Jy moet die sport dien – dit is jou job. As jy nie die sport dien nie, doen jy die verkeerde ding.” Hoe sal hy op sy loopbaan terugkyk wanneer hy eendag vir oulaas sy kantoordeur toetrek? “Ek sal weet hoe hard ek probeer het en hoe lief ek vir die spel was. Terselfdertyd sal ek ook onthou hoe krieket ŉ mens nederig hou. My loopbaanbootjie was soms in stormwater, maar dit is die moeilike tye wat jou leierskap leer.” Tog, as die son oor ŉ volgepakte SuperSportpark sak, is alles die moeite werd. Jacques Faul se krieketdroom is bewaarheid.